[pic] | KOMMISSIONEN FOR DE EUROPÆISKE FÆLLESSKABER |

Bruxelles, den 23.9.2009

KOM(2009) 505 endelig

Forslag til

RÅDETS FORORDNING

om ændring af forordning (EF) nr. 754/2009 om undtagelse af visse fartøjsgrupper fra fiskeriindsatsordningen i kapitel III i forordning (EF) nr. 1342/2008

BEGRUNDELSE

Efter artikel 11, stk. 2, i forordning (EF) nr. 1342/2008 om fastlæggelse af en langsigtet plan for torskebestande og for fiskeri efter disse bestande og om ophævelse af forordning (EF) nr. 423/2004 kan Rådet på forslag af Kommissionen og baseret på oplysninger fra medlemsstaterne og rådgivning fra STECF undtage visse fartøjsgrupper fra indsatsordningen, forudsat at der foreligger relevante data om de pågældende fartøjers torskefangster og udsmid, at torskefangsterne højst udgør 1,5 % af fartøjsgruppens samlede fangster, og at det vil være en uforholdsmæssig stor administrativ byrde i forhold til den samlede indvirkning på torskebestande at lade fartøjsgruppen omfatte af indsatsordningen. Ved forordning (EF) nr. 754/2009 besluttede Rådet den 27. juli 2009 at undtage grupper af fartøjer fra Sverige og Spanien fra indsatsordningen, og STECF har siden vurderet tilsvarende anmodninger fra Frankrig, Tyskland, Polen og Det Forenede Kongerige.

Ifølge rådgivningen fra STECF viser oplysningerne fra Tyskland og Polen vedrørende sej, oplysningerne fra Spanien vedrørende kulmule og oplysningerne fra Frankrig vedrørende dybhavsarter og havtaske i tilstrækkeligt omfang, at fartøjsgruppernes torskefangster, herunder udsmid, opfylder betingelserne i artikel 11, stk. 2, i forordning (EF) nr. 1342/2008, og at disse fartøjsgrupper således kan undtages fra indsatsordningen, så længe dette fiskeri hovedsagelig foregår under den dybde, hvor torsk normalt forekommer, nemlig en dybde på 300 m og derover. Hvad alle andre anmodninger angår, blev det vurderet, at de indsendte oplysninger ikke var tilstrækkelige til at fastslå, at betingelserne er overholdt.

Det foreliggende forslag indebærer, at disse fartøjsgrupper undtages fra anvendelsen af kapitel III i forordning (EF) nr. 1342/2008.

Rådet anmodes om at vedtage forslaget så hurtigt som muligt, så fiskerne kan planlægge deres aktiviteter i dette fangstår.

Forslag til

RÅDETS FORORDNING

om ændring af forordning (EF) nr. 754/2009 om undtagelse af visse fartøjsgrupper fra fiskeriindsatsordningen i kapitel III i forordning (EF) nr. 1342/2008

RÅDET FOR DEN EUROPÆISKE UNION HAR —

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 1342/2008 om fastlæggelse af en langsigtet plan for torskebestande og for fiskeri efter disse bestande og om ophævelse af forordning (EF) nr. 423/2004[1], særlig artikel 11, stk. 2,

under henvisning til forslag fra Kommissionen, og

ud fra følgende betragtninger:

(1) I kapitel III i forordning (EF) nr. 1342/2008 fastsættes der en fiskeriindsatsordning, hvor medlemsstaterne hvert år tildeles fiskerimuligheder i form af fiskeriindsats. Ifølge forordningens artikel 11, stk. 2, kan Rådet på forslag af Kommissionen og baseret på oplysninger fra medlemsstaterne og rådgivning fra STECF undtage visse fartøjsgrupper fra indsatsordningen, forudsat at der foreligger relevante data om de pågældende fartøjers torskefangster og udsmid, at torskefangsterne højst udgør 1,5 % af fartøjsgruppens samlede fangster, og at det vil være en uforholdsmæssig stor administrativ byrde i forhold til den samlede indvirkning på torskebestande at lade fartøjsgruppen omfatte af indsatsordningen.

(2) Ved Rådets forordning (EF) nr. 754/2009[2] blev en række fartøjsgrupper undtaget fra fiskeriindsatsordningen i kapitel III i forordning (EF) nr. 1342/2008.

(3) Efter at STECF har vurderet oplysningerne i forbindelse med forordning (EF) nr. 754/2009, har Tyskland, Frankrig og Polen indsendt oplysninger om de torskefangster, der er taget af en række andre fartøjsgrupper under disse landes flag.

(4) Tyskland har indsendt oplysninger om torskefangsterne for en gruppe fartøjer, der med bundtrawl fisker efter sej i Nordsøen generelt og i området vest for Skotland. På basis af disse oplysninger og de oplysninger, som andre medlemsstater har indsendt om dette fiskeri, som vurderet af STECF, kan det fastslås, at de pågældende fartøjers torskefangster, herunder udsmid, i den periode, hvor de udelukkende anvender de selektive fiskeredskaber, ikke overstiger 1,5 % af den pågældende fartøjsgruppes samlede torskefangster i samme periode, så længe dette fiskeri foregår under den dybde, hvor torsk normalt forekommer, nemlig en dybde på 300 m og derover. Under hensyn til det tyske kontrolprogram for dette fiskeri, og da det vil være en uforholdsmæssig stor administrativ byrde i forhold til den samlede indvirkning på torskebestande at lade fartøjsgruppen omfatte af indsatsordningen, bør den fartøjsgruppe, der fisker efter sej i Nordsøen generelt med bundtrawl med en maskestørrelse på mindst 100 mm og på en dybde på 300 m og derunder, undtages fra indsatsordningen i kapitel III i forordning (EF) nr. 1342/2008.

(5) Frankrig har indsendt oplysninger om torskefangsterne for en gruppe fartøjer, der med bundtrawl fisker efter dybhavsarter i området vest for Skotland, og for en anden fartøjsgruppe, der med hildingsgarn fisker efter havtaske i det samme område. På basis af disse oplysninger, som vurderet af STECF, kan det fastslås, at de pågældende fartøjers torskefangster, herunder udsmid, i den periode, hvor de udelukkende anvender de selektive fiskeredskaber, ikke overstiger 1,5 % af den pågældende fartøjsgruppes samlede torskefangster i samme periode, så længe dette fiskeri hovedsagelig foregår under den dybde, hvor torsk normalt forekommer, nemlig 300 m og derover. Under hensyn til det franske kontrolprogram for dette fiskeri, og da det vil være en uforholdsmæssig stor administrativ byrde i forhold til den samlede indvirkning på torskebestande at lade fartøjsgruppen omfatte af indsatsordningen, bør den fartøjsgruppe, der fisker efter dybhavsarter i området vest for Skotland med bundtrawl med en maskestørrelse på mindst 100 mm og på en dybde på 300 m og derunder, og den fartøjsgruppe, der med hildingsgarn fisker efter havtaske på en dybde på 300 m og derunder, undtages fra indsatsordningen i kapitel III i forordning (EF) nr. 1342/2008.

(6) Spanien har indsendt oplysninger om torskefangsterne for en gruppe fartøjer, der med langliner fisker efter kulmule i området vest for Skotland. På basis af disse oplysninger, som er vurderet af STECF, kan det fastslås, at de pågældende fartøjers torskefangster, herunder udsmid, i den periode, hvor de udelukkende anvender de selektive fiskeredskaber, ikke overstiger 1,5 % af den pågældende fartøjsgruppes samlede torskefangster i samme periode, så længe dette fiskeri hovedsagelig foregår under den dybde, hvor torsk normalt forekommer, nemlig 300 m og derover. Under hensyn til det spanske kontrolprogram for dette fiskeri, og da det vil være en uforholdsmæssigt stor administrativ byrde i forhold til den samlede indvirkning på torskebestande at lade fartøjsgruppen omfatte af indsatsordningen, bør den fartøjsgruppe, der fisker efter kulmule i området vest for Skotland med langliner og på en dybde på 300 m og derunder, undtages fra indsatsordningen i kapitel III i forordning (EF) nr. 1342/2008.

(7) Polen har indsendt oplysninger om torskefangsterne for en gruppe fartøjer, der fisker efter sej med bundtrawl i Nordsøen. På basis af disse oplysninger og de af andre medlemsstater indsendte oplysninger om samme fiskeri, som vurderet af STECF, kan det fastslås, at den pågældende fartøjsgruppes torskefangster, herunder udsmid, i den periode, hvor fartøjsgruppen udelukkende anvender de selektive fiskeredskaber, ikke overstiger 1,5 % af den pågældende fartøjsgruppes samlede fangster i samme periode, så længe fiskeriet hovedsagelig foregår under den dybde, hvor torsk normalt forekommer, nemlig 300 m og derover. Under hensyn til det polske kontrolprogram for dette fiskeri, og da det vil være en uforholdsmæssig stor administrativ byrde i forhold til den samlede indvirkning på torskebestande at lade fartøjsgruppen omfatte af indsatsordningen, bør den fartøjsgruppe, der fisker efter sej i Nordsøen med bundtrawl med en maskestørrelse på mindst 100 mm og på en dybde på 300 m og derunder, undtages fra indsatsordningen i kapitel III i forordning (EF) nr. 1342/2008.

(8) Forordning (EF) nr. 754/2009 bør derfor ændres.

(9) Da medlemsstaterne forvalter indsatsen og indsatsbegrænsningernes overholdelse på basis af fangståret, der løber fra 1. februar 2009 til 31. januar 2010, og under hensyn til, at forordning (EF) nr. 1342/2008 først blev vedtaget kort før dette fangstårs begyndelse, bør undtagelserne gælde for hele fangståret, dvs. fra den 1. februar 2009.

(10) For at give de berørte fiskere sikkerhed, og for at de snarest muligt kan planlægge deres aktiviteter for indeværende fangstår, er det bydende nødvendigt at fastsætte en undtagelse fra den periode på seks uger, der er nævnt i del I, punkt 3, i protokollen om de nationale parlamenters rolle i Den Europæiske Union, som er knyttet som bilag til traktaten om Den Europæiske Union og til traktaterne om oprettelse af De Europæiske Fællesskaber —

UDSTEDT FØLGENDE FORORDNING:

Artikel 1 Ændringer af forordning (EF) nr. 754/2009

I artikel 1 i forordning (EF) nr. 754/2009 tilføjes følgende litra c) til g):

"c) den gruppe fartøjer under tysk flag, der deltager i det højsøfiskeri, der er omhandlet i anmodningen fra Tyskland af 25. marts 2009, kompletteret ved brev af 27. juni 2009, og som fisker efter sej i Nordsøen og i området vest for Skotland med bundtrawl med en maskestørrelse på mindst 100 mm og på en dybde på 300 m og derunder

d) den gruppe fartøjer under fransk flag, der deltager i det fiskeri, der er omhandlet i anmodningen fra Frankrig af 18. juni 2009, og som fisker efter dybhavsarter i området vest for Skotland med bundtrawl med en maskestørrelse på mindst 100 mm og på en dybde på 300 m og derunder

e) den gruppe fartøjer under fransk flag, der deltager i det fiskeri, der er omhandlet i anmodningen fra Frankrig af 18. juni 2009, og som fisker efter havtaske i området vest for Skotland med hildingsgarn og på en dybde på 300 m og derunder

f) den gruppe fartøjer under spansk flag, der deltager i det fiskeri, der er omhandlet i anmodningen fra Spanien af 6. april 2009, kompletteret ved brev af 13. april og 14. september 2009, og som fisker efter kulmule i området vest for Skotland med langliner og på en dybde på 300 m og derunder

g) den gruppe fartøjer under polsk flag, der deltager i det fiskeri, der er omhandlet i anmodningen fra Polen af 23. marts 2009, kompletteret ved brev af 27. april og 16. juni 2009, og som fisker efter sej i Nordsøen med bundtrawl med en maskestørrelse på mindst 100 mm og på en dybde på 300 m og derunder."

Artikel 2 Ikrafttræden

Denne forordning træder i kraft på tredjedagen efter offentliggørelsen i Den Europæiske Unions Tidende .

Den anvendes fra den 1. februar 2009.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den

På Rådets vegne

Formand .

[1] EUT L 348 af 24.12.2008, s. 20.

[2] EUT L 214 af 19.8.2009, s. 16.